Komission päätös,
tehty 30 päivänä kesäkuuta 2000,
Alankomaiden kuningaskunnan virvoitusjuomien nimityksiä ja pakkausmerkintöjä koskevasta asetusluonnoksesta
(tiedoksiannettu numerolla K(2000) 1700)
(Ainoastaan hollanninkielinen teksti on todistusvoimainen)
(ETA:n kannalta merkityksellinen teksti)
(2000/440/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kuluttajalle myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 18 päivänä joulukuuta 1978 annetun neuvoston direktiivin 79/112/ETY(1), sellaisena kuin se on viimeksi muutettuna Euroopan parlamentin ja neuvoston direktiivillä 97/4/EY(2), ja erityisesti sen 16 artiklan 2 kohdan ja 17 artiklan,
sekä katsoo seuraavaa:
(1) Alankomaiden viranomaiset ovat direktiivin 79/112/ETY 16 artiklan 2 kohdassa säädetyn menettelyn mukaisesti ilmoittaneet komissiolle asetusluonnoksesta, jossa on virvoitusjuomien pakkausmerkintöjä koskevia erityisiä säännöksiä.
(2) Mainitun asetusluonnoksen II pykälän B kohdan mukaisesti sellaisten virvoitusjuomien, joissa on kofeiinia vähintään 150 mg/l mutta enintään 350 mg/l, pakkausmerkinnöissä olisi oltava maininta "sisältää kofeiinia 150-350 mg/l, mikä vastaa kahdesta neljään kupillista kahvia".
(3) Komissio on direktiivin 79/112/ETY 16 artiklan 2 kohdan mukaisesti kuullut muita jäsenvaltioita pysyvässä elintarvikekomiteassa.
(4) Jäsenvaltiot ja komissio katsovat, että on tärkeää antaa kuluttajille erityisen pakkausmerkintään sisältyvän maininnan avulla tietoa tietyistä elintarvikkeissa olevista aineista, jos on tiedossa, että kyseisten aineiden hyvin suuresta käytöstä voi aiheutua terveyshaittaa. Kofeiini on yksi tällaisista aineista.
(5) Näin ollen olisi aiheellista saattaa pakolliseksi kyseisten tuotteiden pakkausmerkintään sisältyvä selkeä maininta tietyistä tuotteissa olevista aineista siten, että kuluttajat huomaavat maininnan varmasti.
(6) Tällaisen toimenpiteen yksipuolinen soveltaminen kofeiinin osalta vain Alankomaissa saattaisi kuitenkin haitata yhteisön sisäistä kauppaa. Lisäksi viittaus vastaavaan määrään kahvikupillisia vaikuttaa epätäsmälliseltä ja peräti harhaanjohtavalta.
(7) Näistä syistä komissio on antanut asiassa kieltaisen lausunnon direktiivin 79/112/EY 16 artiklan 2 kohdan mukaisesti.
(8) Paras ratkaisu Alankomaiden kansallisen säädösluonnoksen yhteydessä esiin tulleeseen ongelmaan olisi pakkausmerkintöjä koskevan yhteisön säännöksen laatiminen. Komissio toteuttaa kaikki tarvittavat toimenpiteet löytääkseen tällaisen ratkaisun tämän päätöksen 1 artiklassa säädetyssä määräajassa.
(9) Näin ollen asiaa koskevia kansallisia aloitteita olisi lykättävä sopivalla määräajalla.
(10) Tässä päätöksessä säädetyt toimenpiteet ovat pysyvän elintarvikekomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Alankomaiden kuningaskunnan on lykättävä 12 kuukaudella tämän päätöksen tiedoksiantopäivästä asetusluonnoksensa hyväksymistä siltä osin, kuin se koskee pakkausmerkinnöistä annettuja säännöksiä, joiden tarkoitus on saattaa kofeiinia sisältäville virvoitusjuomille pakolliseksi maininta "sisältää kofeiinia 150-350 mg/l, mikä vastaa kahdesta neljään kupillista kahvia".
2 artikla
Tämä päätös on osoitettu Alankomaiden kuningaskunnalle.
Tehty Brysselissä 30 päivänä kesäkuuta 2000.